62012CD0579
C‑579/12 RX62012CD0579EU:C:2012:78500011122CJ
TEISINGUMO TEISMO (dėl peržiūros sprendžianti kolegija) SPRENDIMAS
2012 m. gruodžio 11 d.
„Peržiūra“
Byloje C‑579/12 RX
dėl pirmojo generalinio advokato pagal Teisingumo Teismo statuto 62 straipsnį 2012 m. lapkričio 23 d. pateikto pasiūlymo peržiūrėti
TEISINGUMO TEISMAS (dėl peržiūros sprendžianti kolegija),
kurį sudaro kolegijos pirmininkas L. Bay Larsen, teisėjai J. Malenovský, U. Lõhmus, M. Safjan ir A. Prechal (pranešėjas),
priima šį
Sprendimą
1
Pirmojo generalinio advokato pasiūlymas peržiūrėti pateiktas dėl 2012 m. lapkričio 8 d. Europos Sąjungos Bendrojo Teismo (apeliacinių skundų kolegija) sprendimo Komisija prieš Strack (T‑268/11 P), kuriuo šis teismas patenkino Europos Komisijos pateiktą apeliacinį skundą dėl 2011 m. kovo 15 d. Europos Sąjungos tarnautojų teismo (antroji kolegija) sprendimo Strack prieš Komisiją (F‑120/07), kiek juo panaikintas 2007 m. kovo 15 d. Komisijos sprendimas apriboti į kitus metus perkeliamas G. Stack nepanaudotas kasmetines atostogas dvylika dienų.
2
Remiantis SESV 256 straipsnio 2 dalimi, Bendrojo Teismo sprendimus, priimtus dėl apeliacinio skundo, pateikto dėl Tarnautojų teismo sprendimų, išimties tvarka Europos Sąjungos Teisingumo Teismo statute nustatytomis sąlygomis Teisingumo Teismas gali peržiūrėti tais atvejais, kai yra didelis pavojus, kad bus paveikta Sąjungos teisės vienovė ar darna.
3
Pagal Teisingumo Teismo statuto 62 straipsnį, kai pirmasis generalinis advokatas mano, jog gresia didelis pavojus Sąjungos teisės vienovei ar darnai, jis gali pasiūlyti Teisingumo Teismui peržiūrėti Bendrojo Teismo sprendimą.
4
Šiuo klausimu iš Teisingumo Teismo procedūros reglamento 193 straipsnio 4 dalies matyti, kad tokį pasiūlymą peržiūrėti gavusi dėl peržiūros sprendžianti kolegija sprendžia, ar reikia peržiūrėti Bendrojo Teismo sprendimą, ir, jei reikia, sprendime peržiūrėti Bendrojo Teismo sprendimą nurodomi tik klausimai, kurie turi būti peržiūrėti.
5
Šioje byloje dėl peržiūros sprendžianti kolegija mano, kad reikia peržiūrėti minėtą Sprendimą Komisija prieš Strack.
6
Klausimai, kurie turi būti peržiūrėti, išdėstyti šio sprendimo rezoliucinės dalies 2 punkte.
Remdamasis šiais motyvais, Teisingumas Teismas (dėl peržiūros sprendžianti kolegija) nusprendžia:
1.
Reikia peržiūrėti 2012 m. lapkričio 8 d. Europos Sąjungos Bendrojo Teismo (apeliacinių skundų kolegija) sprendimą Komisija prieš Strack (T‑268/11 P).
2.
Peržiūra bus susijusi su klausimais, ar, atsižvelgiant į Teisingumo Teismo praktiką dėl teisės į kasmetines apmokamas atostogas, kaip Sąjungos socialinės teisės principo, taip pat aiškiai įtvirtinto Europos Sąjungos pagrindinių teisių chartijos 31 straipsnio 2 dalyje ir, be kita ko, nurodyto 2003 m. lapkričio 4 d. Europos Parlamento ir Tarybos direktyvoje 2003/88/EB dėl tam tikrų darbo laiko organizavimo aspektų (OL L 299, p. 9; 2004 m. specialusis leidimas lietuvių k., 5 sk., 4 t., p. 381), 2012 m. lapkričio 8 d. Europos Sąjungos Bendrojo Teismo sprendimas Komisija prieš Strack (T‑268/11 P) kelia pavojų Europos Sąjungos teisės vienovei ir darnai tiek, kiek Bendrasis Teismas, kaip apeliacinės instancijos teismas, išaiškino:
—
Europos Sąjungos pareigūnų tarnybos nuostatų 1e straipsnio 2 dalį kaip neapimančią Direktyvoje 2003/88 nurodytų darbo laiko organizavimo reikalavimų, visų pirma, kasmetinių apmokamų atostogų, ir
—
šių Pareigūnų tarnybos nuostatų V priedo 4 straipsnį kaip nustatantį, kad teisė perkelti į kitus metus daugiau kasmetinių atostogų dienų nei šioje nuostatoje nustatyta riba gali būti suteikiama tik esant trukdžiui, susijusiam su pareigūno veikla atliekant pareigas.
3.
Europos Sąjungos Teisingumo Teismo statuto 23 straipsnyje nurodyti suinteresuotieji asmenys ir proceso Europos Sąjungos Bendrajame Teisme šalys per vieną mėnesį nuo šio sprendimo įteikimo gali Europos Sąjungos Teisingumo Teismui pateikti savo rašytines pastabas šiais klausimais.
Parašai.